หลังเข้าเยี่ยมดูอาการผู้ป่วยแล้ว น.พ.จรัลประชุมร่วมกับเจ้าหน้าที่ทุกฝ่าย เพื่อสรุปผลการดำเนินการ รวมทั้งสอบสวนโรคก่อนที่ผู้ป่วยจะถูกส่งมารักษาตัว จากนั้นร่วมกันแถลงข่าว โดย น.พ.จรัลกล่าวว่า ขณะนี้ผู้ป่วยทั้ง  3  ราย อาการยังทรง โดยในรายของ ด.ช.กิตติพงษ์ กับ ด.ญ.กาญจนา ปอดหายเป็นปกติแล้ว คาดว่าจะกลับบ้านได้ในไม่ช้านี้ แต่ในรายของนางประนอมอาการยังน่าเป็นห่วง ซึ่งทั้ง  3  ราย ในชั้นนี้ถือว่าเป็นผู้ป่วยอยู่ในขั้นน่าสงสัยอาจติดเชื้อไข้หวัดนก เพราะตรวจพบผู้ป่วยมีอาการปอดบวมปอดอักเสบ เนื่องจากติดเชื้อไวรัส แต่ยังสรุปไม่ได้ว่าติดเชื้อไข้หวัดนกแน่ชัดหรือไม่ ต้องรอผลตรวจจากห้องปฏิบัติการที่ได้ส่งตัวอย่างเลือด ไปตรวจพิสูจน์ที่กรมวิทยาศาสตร์การแพทย์กระทรวงสาธารณสุข และ รพ.ศิริราช ซึ่งจะทราบผลในวันสองวันนี้